Crazy Diamond
Crazy Diamond — სიდ ბარეტის ალბომების კომპილაცია, გამოცემული 1993 წელს. მასში შეტანილია მუსიკოსის სამი ალბომი — The Madcap Laughs, Barrett და Opel. სამივე ალბომს დამატებული აქვს სიმღერების სტუდიური დუბლები. დაგეგმილი იყო კრებულში პინკ ფლოიდის პერიოდში ჩაწერილი სიმღერების „Scream Thy Last Scream“ და „Vegetable Man“ შეტანაც, თუმცა ეს მცდელობა წარუმატებელი აღმოჩნდა, ძირითადად, ჯგუფის მენეჯმენტის მხრიდან ზეწოლის გამო. პროდიუსერ ფილ სმის თქმით, თავდაპირველად დაგეგმილი იყო სიდის აკუსტიკურ კომპოზიციებზე მუსიკოსების მიერ შესრულებული სოლოების დამატება, მაგრამ დამატებითი დუბლები, რომლებიც სტუდიაში აღმოაჩინეს, ნამდვილ განძს წარმოადგენდა, ასე რომ, გადაწყვიტეს, ყველაფერი ასე დარჩენილიყო. „No Good Trying“ აქ მითითებულია, როგორც „It's no Good Trying“. გამოცემას ახლავს 24 გვერდიანი ბუკლეტი. დიზაინი ფილ სმის ეკუთვნის, ხოლო ნახატები - მხატვარ ალან როჯერსს. გამოცემას აქვს საკუთარი ნომერი კატალოგში - SYD BOX1. შიდა გვერდებზე ასევე წარმოდგენილია სიმღერების „Opel“, „Terrapin“ და „Baby Lemonade“ ტექსტები, ასევე სიდ ბარეტის ცხოვრების ისტორია (ავტორი - ბრაიან ჰოგი). ალან როჯერსს აგრეთვე ეკუთვნის კომპილაციაში შეტანილი სამივე ალბომის დამატებითი გარეკანების დიზაინი. აშშ-ში Crazy Diamond-ის მხარდასაჭერად (Capitol Records ‎– NR 7243 8 58186 7) გამოიცა პრომო-გრამფირფიტა ოთხი სიმღერით.